梅艷芳

梅艷芳（粵拼：mui4 jim6 fong1，英文：Anita Mui，1963年10月10號—2003年12月30號），同何冠昌上契後另名何加男（ho4 gaa1 naam4），生於香港，鄉下喺廣東合浦，香港歌手及演員。梅艷芳喺全球嘅演藝界（尤其係華人地區）有祟高嘅地位、有「樂壇大姐大」同埋「樂壇女王」嘅稱號。佢視覺形象百變，而且係大中華地區首位喺同一個演唱會換幾套衫、喺唔同專輯封面同埋MV有唔同造型嘅歌手，所以又叫「百變天后」。
梅艷芳自細同屋企人喺遊樂場賣唱，後來喺TVB嘅新秀歌唱比賽勝出，星途由此展開，成為1980年代香港樂壇上重要嘅巨星。佢嘅舞台衣著華麗而大膽、早期歌曲路線冶艷放蕩，「壞女孩」形象深入民心，演唱會場數曾多次創咗香港紀錄，事業顛峰時喺1985年至1989年度《十大勁歌金曲頒獎典禮》中連續五屆攞「最受歡迎女歌星」，並培育多名音樂後輩，喺香港及亞洲樂壇享有崇高地位。同時，電影演出令佢得到多個獎，演技受到推崇。2003年，佢因子宮頸癌病逝，離世前對事業上嘅輝煌同感情生活上跌跌撞撞時有所憾。
喺佢嘅演藝人生中，先後推出卅幾張唱片，1994年全球唱片銷量已過千萬張，先後接拍約40部電影。香港人暱稱佢阿梅（aa3 mui1）或梅姐（mui1 ze4），同張國榮、譚詠麟、陳百強等人成為香港廣東曲喺1980年代嘅文化象徵。

童年
1963年10月10號，梅艷芳喺旺角花園街嘅屋企出世，佢阿媽梅覃美金係歌舞團搞手，阿爸早死，有4個仔女。其中三個仔女係大陸出世，得佢先係香港出世。梅艷芳4歲就同家姐梅愛芳登台，喺阿媽創辦嘅「錦霞歌舞團」唱歌。佢中一輟學，喺香港荔園嘅表演場、酒廊、歌廳表演。
佢曾經憶述呢段時間，話最難忘係着住歌衫走場，冇司機接送，冇錢坐的士，要着住誇張嘅舞台衫搭巴士，乘客都望住佢；又試過趕去酒店演出時被流氓辱罵，佢想發火鬧人、佢想喊，但最後忍住。佢喺電台訪問中講：「以前唱歌嘅人唔被尊重，被叫做『歌女』，家人都唔畀同學同我來往，睇住同學玩，我永遠孤單一人。」

出道
1982年，梅艷芳18歲時參加無綫電視同華星唱片主辦嘅「第一屆新秀歌唱比賽」脫穎而出，以圓潤沉厚嘅聲線喺電視上唱出徐小鳳名曲《風的季節》，摘下新秀冠軍，正式踏上星途，初出道時被冠以「小徐小鳳」嘅稱號。
阿梅第一首唱得街知巷聞嘅歌曲，係卡通片《IQ博士》嘅主題曲。1983年，阿梅以《交出我的心》嘅日文版到日本參加東京音樂節，漸展星光。同年，首張個人唱片《赤色梅艷芳》推出，隨即創下五張白金唱片嘅銷量，而且入選年度十大金曲，一炮而紅。

事業顛峰期
梅艷芳喺八十年代開創嘅「壞女孩」形象，喺禁播及爭議聲中，反而令佢迅即竄紅。
1985年，《壞女孩》唱片推出，一舉創下8張白金唱片嘅銷量記錄，同年12月，佢喺香港紅磡體育館舉辦首場個人演唱會，連演15場，創下當時嘅紀錄。兩年後，「壞女孩」嘅歌唱風格進一步演化，《似火探戈》同埋《烈焰紅唇》兩張唱片問世，梅艷芳以性感形象演出，引起哄動。此後佢再創下於紅館舉行演唱會最高場數紀錄，被喻為「梅廿八」同「梅三十」，代表佢連開28場同30場演唱會，事業如日中天。由於佢喺85至89年度《十大勁歌金曲頒獎典禮》中連續五屆攞「最受歡迎女歌星」，所以唔單只被視為樂壇巨星，亦被稱為「樂壇大姐大」同埋「樂壇女王」；喺舞台上，因形象百變，服飾領導香港潮流，形象前衛大膽，唔單只被稱為「百變天后」，而且係大中華地區首位喺同一個演唱會換幾套衫、喺唔同專輯封面同埋MV有唔同造型嘅歌手。
其影壇事業同樣觸目。早喺1984年，佢憑《緣分》一片獲得第四屆《香港電影金像獎》「最佳女配角」；1988年，同好友張國榮同演《胭脂扣》，獲得第二十三屆《台灣金馬獎》「最佳女主角」、《香港電影金像獎》「最佳女主角」、《亞太影展》「最佳女主角」等殊榮，登上演藝事業嘅高峰。佢係第一位，亦係第一位曾奪「歌后」/「天后」（最受歡迎女歌星）及「影后」（最佳女主角）嘅香港女藝人。佢亦曾經係香港片酬最高嘅女演員。香港名導演杜琪峰話過，佢係香港當代唯一一個演、歌都非常傑出嘅藝人。除咗《胭脂扣》外，佢多次獲提名《香港電影金像獎》「最佳女主角」，計有《何日君再來》、《審死官》、《紅番區》、《慌心假期》及《男人四十》等，戲路不限。

演藝事業嘅轉捩點
位於必列者士街37號嘅東華三院梅艷芳長者日間護理中心，係梅艷芳捐款100萬港元資助籌建，喺1995年3月啟用。
不過，1989年嘅六四事件，成為佢演藝事業嘅其中一個轉捩點。佢因為不滿中國大陸政府鎮壓學生運動，參與「民主歌聲獻中華」嘅演出。辭演後嚟獲得多個獎項嘅電影《阮玲玉》。1990年，梅艷芳舉辦30場「百變梅艷芳夏日耀光華演唱會」後，宣佈唔再攞任何音樂方面嘅獎，一年後宣布告別樂壇，引起傳媒及樂迷嘩然，並舉行「梅艷芳告別舞台演唱會」。梅艷芳喺高峰期突然退出樂壇，相傳同嗰年黑幫肆虐演藝界有關。
到咗九十年代，憑《東方三俠》、《審死官》同埋《逃學威龍3龍過雞年》成為票房保證，後來佢憑《半生緣》再次攞咗《香港電影金像獎》「最佳女配角」。
音樂方面，九十年代中梅艷芳復出樂壇，推出大碟《情歸何處》，其中嘅《情歸何處》、《朦朧夜雨裏》等歌曲深受樂迷歡迎；其後嘅佢跟黃耀明、王雙駿、蔡一智等新派音樂人合作，製作出《Larger Than Life》及《我很快樂》等備受樂迷好評嘅唱片；喺1998年度《十大中文金曲頒獎典禮》得到「香港樂壇最高榮譽大獎——金針獎」；1999年佢同陳奕迅合唱《同聲一哭》；2002年佢嘅入行二十週年紀念專輯《With》更破天荒邀得譚詠麟、張國榮、張學友、劉德華、王菲、鄭秀文、陳慧琳、林憶蓮、黃耀明、許志安、蘇永康十一位出名歌手合唱，係香港樂壇嘅另一個紀錄。
除咗香港之外，佢喺中國大陸、台灣以至亞洲各地都深受樂迷歡迎，佢嘅國語金曲有《親密愛人》、《女人花》及《放開你的頭腦》等。
佢喺樂壇廣收徒弟草蜢、許志安、何韻詩、譚耀文同埋彭敬慈係佢嘅徒弟，而蘇永康、梁漢文、陳奕迅等也受到佢嘅提攜。
梅艷芳曾經為演藝界爭取權益。佢喺2001年當選香港演藝人協會會長，成為首位當選呢個職位嘅女性；並喺2002年就《東週刊》「裸照風波」，以「天地不容」為號發起遊行同埋聲討大會。
佢一生為公益為慈善出力，佢成立嘅「梅艷芳四海一心基金會」到今日造福社會，佢更曾經擔任香港樂施會嘅「樂施大使」，佢死前為非典型肺炎嘅受害者籌款，發起「1:99」音樂會，號召全香港歌手演出，並以「茁壯行為」成立基金會。
佢嘅遺作《男人四十》重令佢成為《長春電影節》嘅「最佳女主角」。

最後人生
2003年，「非典型肺炎」喺香港爆發，梅艷芳發起成立「茁壯基金」，協助受害家庭孤雛，並積極主辦音樂會，籌集善款，但呢一年，外界盛傳佢患癌，但一直拒絕治療，同年9月公開自己患子宮頸癌，佢堅稱：「呢場仗我一定打贏！」並承諾奮勇對抗癌病，後來喺健康狀況惡劣及醫生反對下，堅持抱病舉行演唱會，外界認為佢希望完成「死喺舞台」嘅心願。
12月30日凌晨2點50分，演唱會早已順利結束，梅艷芳因為癌細胞擴散至肺部，影響肺功能而逝世，終年40歲。佢喺最後一次演唱會上講過，遺憾自己冇結婚，冇仔女，但佢離世嘅時候，各方親友同埋生前嘅男友，紛紛趕去醫院，陪佢走完最後一程。
佢辭世嗰時，消息同樣哄動。香港多份華文報章推出特輯、以至號外；由當時香港特首嘅董建華、中共駐港辦公室副主任李剛以至前學運領袖吾爾開希、香港立法會議員劉千石，都致送花圈，或親身到靈堂致祭。數千歌迷到場致祭，唔少人身穿印上「Anita Mui永遠懷念」嘅黑服。

私人生活
梅艷芳嘅人生一如星途，傳聞多，緋聞多，不時成為香港傳媒追逐嘅話題。佢初出道時以「壞女孩」形象示人，引人瑕想，嗰陣香港曾盛傳佢臂上有紋身。1980年代嘅香港，紋身仍然係黑社會嘅象徵，呢個消息令唔少樂迷感到困惑。

愛情
佢離世前，冇仔女、冇結過婚，喺多次公開場合中坦言不無所憾。喺佢嘅星途中，曾遇上多段戀情，但最終都因佢嘅名氣，愛情未能結果。
進入演藝圈後，梅艷芳同苗僑偉合作電視劇「香江花月夜」傳出是介入苗僑偉與戚美珍的第三者，又或許跟本是電視劇宣傳手法。同苗僑偉戀情告吹後，佢同富家子鄒世龍相戀，一年後分手，阿梅曾直言：「大家年紀輕，脾氣都硬！」
80年代，佢陪近藤真彥到北海道開演唱會，近籐喺車上倚住阿梅休息，並向工作人員吐露戀情。後來因為中森明菜介入，戀情無疾而終。阿梅曾講：「虧我嗰年對佢咁好。」
模特兒劉米高係梅艷芳喺拍攝音樂錄像「SUMMER LOVER」時認識，兩人感情不定，但據報佢開演唱會時，劉米高也到場捧場，兩人雖然已分手，梅艷芳重係向佢唱咗「SUMMER LOVER」。
林國斌同佢嘅戀人關係算係多啲人知。1991年，梅艷芳同林國斌相戀時，傳出佢被黑社會人物掌摑嘅新聞，嗰陣林國斌不離不棄陪喺一旁，但林國斌星途遠唔及女友，佢曾經自嘲個個都認為自己被女友「包養」。兩人交往兩年分手。
一直到1995年，趙文卓同梅艷芳嘅姊弟戀曝光，轟動香港娛樂圈，但梅艷芳嘅名氣，為兩人帶嚟沉重壓力，兩人最終分手，當前女友罹患癌症嘅消息傳出時，趙文卓只沉重地講：「我希望我係神醫。」

親情
梅艷芳同張國榮感情深厚、情逾骨肉。同佢契妹羅美薇喺1980年代同何冠昌夫婦上契。有人認為，佢同喺娛樂圈內「親戚」嘅關係，重好過同自己阿媽阿哥。而喺2004年1月阿梅嘅葬禮，包括何冠昌遺孀，張學友夫婦在內嘅契媽同埋金蘭姊妹都坐喺家屬席嘅重要位置。佢同歌手謝霆鋒係結拜姊弟。